Grendel, Gábor, poslanec NR SR (2017-12-06):
Ďakujem za slovo. Začnem reakciou na jedno z mnohých vystúpení pána ministra vnútra, ktorý v podstate povedal, budem ho parafrázovať, že za vlády Ivety Radičovej okrem zatknutia piťovcov ministerstvo vnútra nemalo v podstate žiadne výsledky v boji s organizovaným zločinom. Takže iba to najpodstatnejšie, zďaleka nie je všetko z tohto obdobia. - Apríl 2011, Karol Mello vzatý do väzby za dvojnásobnú vraždu. - Ten istý mesiac, päť sýkoriek obvinených, medzi nimi aj druhý najvyššie postavený člen Ladislav B. - V máji 2011 traja jakšíkovci obvinení za pranie špinavých peňazí a bos jakšíkovcov obvinený a vzatý do väzby za vydieranie a nebezpečné vyhrážanie. - Marec 2012, ešte pred nástupom vlády Roberta Fica, zatknutie Kristiána Kádara z dunajskostredského podsvetia, plus už spomínaní piťovci. Takže toľko k výsledkom v boji proti organizovanému zločinu za vlády Ivety Radičovej. Ak by niekto mal pocit, že ministerstvo vnútra vtedy nemalo výsledky, tak hovorím, že malo. Toľko k minulosti a teraz niečo k prítomnosti. Dámy a páni, asi niet najmenších pochýb o tom, že Robert Kaliňák na tejto schôdzi nebude odvolaný. Na jeho odvolanie sa nenájde ani jeden poslanec z radov vládnej koalície a tým pádom nebudeme mať dostatok hlasov na to, aby bol odvolaný z postu ministra vnútra. K tomuto záveru ma vedú dva dôvody. Dôvod číslo jeden je, že ak nestačila výzva piatich podpredsedov strany SMER, adresovaná premiérovi Ficovi, aby odvolal Roberta Kaliňáka, tak určite nebude stačiť hlas opozičných poslancov. A dôvod číslo dva, prečo som presvedčený, že poslanci z vládnej koalície tento návrh nepodporia, je fakt, že sa Robert Fico medzičasom vrátil z Afriky a tým sa vrátil aj poriadok a disciplína do poslaneckých lavíc vládnych strán. Nič sa nedá robiť, nabudúce budeme musieť lepšie načasovať naše iniciatívy. Opozičným kolegom dávam do pozornosti, že premiér Fico strávi dva dni v Bruseli na budúci týždeň, štvrtok a piatok, takže tak by mohla byť nejaká šanca. Už to tu odznelo aj z úst predsedu vlády, že ministerstvo vnútra je jeden z najväčších rezortov zo všetkých, zastrešuje verejnú správu, policajtov, hasičov, horských záchranárov, cakumpak 50-tisíc ľudí. Ak by som chcel byť veľmi demagogický, čo nebudem, tak by som mohol povedať, že keď odchádzala vláda Ivety Radičovej, ktorá znížila o 10 % počet zamestnancov v každom jednom rezorte, a na ministerstve vnútra to znamenalo, že bolo zhruba 35-tisíc zamestnancov, tak dnes je to na ministerstve vnútra takmer dvojnásobok po efektívnej a super verejnej správe pod skratkou ESO. Ale má to svoje dôvody, takže toto nebudem používať ako argument. Môže sa stať v takomto obrovskom molochu nejaká chyba? Samozrejme, že môže. Musí minister vnútra vedieť o každej takejto chybe? Samozrejme, že nemusí ani nemôže. Čo by mal teda minister vnútra urobiť, keď sa nejaká chyba stane alebo keď vznikne podozrenie, že sa nejaká chyba stala a niekto na to upozorní? Môj názor je, že by v takom prípade mal minister v prvom rade konať, nemusí hneď odstúpiť ani nemusí byť hneď odvolávaný v Národnej rade. Pri vás, pán minister, je však problém, že ak sa akákoľvek kauza čo i len mihne okolo SMER-u, tak to hneď začnete bagatelizovať. Žiadne pozrieme, preveríme, uvidíme, vy vždy dopredu viete, že sa nič nestalo. Pamätáte si napríklad, ako ste sa postavili k faktu, že Národná kriminálna agentúra hodila pôvodný podnet finančnej správy o Ladislavovi Bašternákovi do koša? Iste, dnes po protikorupčných procesoch je pán Bašternák obvinený, hoci v tej istej veci bez zmeny dôkaznej situácie Národná kriminálna agentúra pôvodne nevidela dôvod ani len začať trestné stíhanie vo veci. A následne finančná správa nevidela dôvod podať sťažnosť proti tomuto rozhodnutiu, o ktorej by rozhodoval prokurátor. Pamätáte si, ako ste sa postavili k faktu, že manželka vysokého policajného funkcionára podniká s človekom z tzv. mafiánskych zoznamov? Pamätáte si, ako ste sa postavili k úniku videozáznamov z dopravnej nehody Daniela Lipšica? Pamätáte si, ako ste sa postavili k vyhadzovaniu cukríkov z vrtuľníka ministerstva vnútra na svadbe hasičského prezidenta? Vždy rovnako: nič sa nestalo. Alebo keď sa náhodou niekedy niečo stalo, tak za to môže Lipšic alebo Radičová. Kedysi ste používali ako sentiment, že za to môže Mikuláš Dzurinda a jeho vlády, ale dnes vám už akosi chýbajú aj s Ivanom Miklošom. Neviem, kto ich vyhnal z tohto parlamentu. Výsledkom tohto prístupu, kedy všetky kauzy súvisiace so SMER-om sa vlastne nestali, výsledkom tohto prístupu je, že Igor Matovič, Richard Sulík, Boris Kollár sú podľa prieskumov verejne mienky pre ľudí dôveryhodnejší ako čelní predstavitelia strany SMER. Pred rokom na jeseň 2016 médiá riešili, či sa, pán minister, stretávate s Ladislavom Bašternákom, alebo nestretávate, spomínali ste ten incident zo škôlky s novinármi z Denníka N. Vtedy ste povedali, že už dlhé roky nie ste s Ladislavom Bašternákom v žiadnom kontakte, a dnes ste povedali, že toto vaše vyhlásenie stále platí. K tomu by som chcel povedať, že ma včera kontaktoval jeden môj známy, ktorý mi napísal, že vás spolu videli zhruba pred dvoma týždňami v ranných hodinách v blízkosti Drotárskej cesty v Bratislave. Je to pravda, nie je to pravda? Ťažko sa i verí, že by ste po tom všetkom boli tak málo obozretný, že by ste sa ráno stretávali v Starom Meste na ulici s pánom Bašternákom. Možno si vás pomýlili, možno si pomýlili jeho, ale z pohľadu tejto schôdze, keď som o tom rozmýšľal, som dospel k záveru, že v podstate je to úplne, úplne jedno. Každému je totiž dnes jasné, že aj keby ste sa z Ladislavom Bašternákom držali za ruky, aj tak by vás premiér Fico nepustil. Na konci dňa, a týmto už ukončujem svoje vystúpenie, si ľudia urobia závery sami. Najlepším dôkazom sú nedávne voľby do vyšších územných celkov. Ďakujem. (Potlesk.)